AlexejDobrolubov/national_council_slovak_2010 huggingface dataset:
43. schôdza NR SR - 2.deň - B. popoludní
Dátum: 2019-03-27
Poslanec: Budaj, Ján (OĽANO)
Druh vystúpenia: Vystúpenie s faktickou poznámkou

135. Pani Zimenová, skutočne je veľmi dôležité hovoriť práve o tých slovách a hovoriť práve o kultúre. Ľudský mozog dokáže totiž chápať skutočnosť iba prostredníctvom slov. Veľmi sme to vnímali po revolúcii. Zrazu sme postavili pred ľudí voči slovu ľud dovtedy nekonečne omieľanému a zneužívanému slová ako verejnosť a občianstvo. Tie slová ľudia považovali skoro ako zjavenie, pretože vskutku sa v tej bežnej komunikácii dlhé a dlhé roky nevyskytovali. Skoro, by som povedal, neboli menovite zakázané, ale boli nevítané. Boli to slová z inej súradnej sústavy, zo sveta slobody, tam, kde sú voľby, tam, kde nie je, nepanuje kolektivizmus nad právom jednotlivca. Presne z tej istej, z tej istej kôpky problémov a ľudských práv aj občianskych práv je aj téma, ktorú ste spolu s kolegom Dostálom pomenovali. Najviac na nej je dôležitý ten prvok kultúrneho rozmeru, ženy, ktoré sú majetkom, ktoré strácajú meno, ktoré akoby existenčne miznú, zostáva im to krstné meno a to prechyľovanie. V tomto, v týchto, v tomto používaní slov je ten predobraz, do akého ich chceme dostať. A preto je dôležitá táto téma. Takýto predobraz, týmto, touto zmenou odmietame.
26. schôdza NR SR - 8.deň - B. popoludní
Dátum: 2018-02-13
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

172. Pán kolega, dovoľ aj, Marek, ti povedať, ja si nemyslím, že z mojej strany to bolo nekorektné. Ja som hovoril fakty, lebo naozaj si hlasoval za ten pozmeňujúci návrh. To, že to zdôvodňuješ pacientami onkologickými, ale v tom pozmeňujúcom návrhu žiadni takí neboli napísaní ako výnimka, to už je tvoje vysvetlenie, ale fakt je ten, že si hlasoval za to. Nuž a môžem v krátkosti zhrnúť vlastne, vy pod rúškom bezplatného objednávania zavádzate do normálnych ordinačných hodín poplatok za objednávanie. Toto je holý fakt, pretože ste dali do tohoto návrhu, že si môže objednať bez výmenného lístku pacient vyšetrenie u špecialistu, ale musí si za to zaplatiť. Ale nepovedali ste to, že za toto vyšetrenie okrem toho, čo dostane od pacienta, ešte mu preplatí aj Všeobecná alebo ostatné zdravotné poisťovne peniaze. A potom ste povedali, že vlastne ak teda chce si to zaplatiť, tak nech si to zaplatí. Ale keď si to má zaplatiť v doplnkových hodinách, kde ordinačné hodiny sú vôbec neni nijako narušené, tak vtedy vám to vadí. Čiže z tohto pohľadu sa mi to zdá byť naozaj neúprimné. A ešte keď ste do toho dali, že onkologický pacient si musí čakať tri mesiace, tak prečo takýmto spôsobom, nekorektne to vysvetľujete, keď viete, že v tom zákone je napísané, že nemôže doplnkové hodiny vykonávať ten, ktorý nezabezpečí do dvadsiatich dní normálne vyšetrenie počas bežných ordinačných hodín. Čiže o žiadnych troch mesiacoch sa nemôže jednať v tomto prípade, ale účelovo to vyzerá dobre, ideme zachraňovať. Robíme medvediu službu zbytočne, lebo viete veľmi dobre, či tu budeme my alebo vy, budete musieť toto riešiť rovnako. Hovorme naozaj pravdu. To sú citlivé veci. A keď to budeme takýmto spôsobom, polopravdami manipulovať, no tak potom ľudí uvedieme naozaj do pomykova a potom si povedia, tak čo je teda pravda?
26. schôdza NR SR - 8.deň - B. popoludní
Dátum: 2018-02-13
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

164. Pán kolega Suchánek, práve to bolo poukázanie na to, ako vy ste hovorili o tom, že je niečo neštandardné. Ale ja som len poukázal, že aj vaše by mohlo byť neštandardné, ale ja som nespochybnil, že môže poslanec predložiť poslanecký návrh. A nie je spochybniteľné ani to, že poslanec môže pozmeňujúci návrh predložiť vo výbore. Avšak môžem vám povedať príklad, že ak sme my napríklad rokovali o príplatkoch za noc a sviatky a tak ďalej, tak rokovali predkladatelia aj so všetkými zainteresovanými v rámci tripartity. To ste mohli urobiť aj vy so zástupcami lekárov, sestier a tak ďalej. Čiže to vám vôbec nikto nezakazuje, čo sa týka tohto. No a čo sa hovorí, že v doplnkových hodinách. Však práve doplnkové hodiny umožňujú lekárovi, aby dostal niečo naviac. Presne to, čo ste povedali. Pán Zelník, plne súhlasím. Je to politizovanie a spojil by som to s tým, odpoveď pánovi Dostálovi. Pozrite si, čo povedal premiér: Lebo sa to zneužíva opozíciou. Nič iné. Prečítajte si to, pán Dostál. Hovoríte vždy len to, čo vám vyhovuje. A ja to nechcem viacej komentovať. Prosto, tento návrh si samotní predkladatelia strieľajú, môžem povedať, do kolena, pretože hovoria o nesociálnosti doplnkových hodín, ale pritom narušujú samotné ordinačné hodiny. Dokonca zavádzajú poplatky za objednanie u špecialistu bez akéhokoľvek výmenného lístku. Toto je systémové riešenie, páni? A naviac tí, ktorí hlasovali za pozmeňujúci návrh, aby bolo spoplatnené objednávanie u špecialistov, bol som tam a je tam aj pani kolegyňa Grausová, jednoducho tento prerod ja nechápem, čo sa stalo. Ja konzistentne od začiatku hovorím, že je potrebné, aby sme dbali na manažovanie pacienta, aby sme motivovali lekárov, ale musí to mať nejaký postupný proces. A v doplnkových hodinách už ten proces začína tým, že musí mať každý lekár aj objednávací systém. Takže nepodporím tento zákon... (Prerušenie vystúpenia časomerom.)
26. schôdza NR SR - 8.deň - B. popoludní
Dátum: 2018-02-13
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

114. Ďakujem. Pán kolega, keď vás počúvam, tak sa trošičku do histórie chcem vrátiť a je to naozaj zaujímavé, akým spôsobom prejavujete aj názorovú jednotu za stranu, ktorá bola svojím spôsobom materská, keď ste sa alebo vaša strana dostala do parlamentu. A to, čo ste popísali všetko, to možno ani ste nemuseli tak dlho popisovať, pretože sú tu krajiny, ktoré už dnes nemajú v nedeľu otvorené obchody. Napríklad do Rakúska, nemusíme ísť tak ďaleko. Čiže tieto aspekty určite poznáme. Ale kladiem si otázku, prečo práve vtedy, keď vaši najvyšší predstavitelia boli vo vláde, prečo o to neusilovali. Naša strana usilovala o to, aby sme zastavili prácu v štátne sviatky. A to viete veľmi dobre, že sa aj podarilo. A možno nebude dlho trvať, že aj nedele na Slovensku raz budú zatvorené, ale nemôže to byť robené takým spôsobom, že prídete bez toho, aby ste našli nejaký konsenzus so všetkými partnermi, ktorí sú v tom zainteresovaní. Pretože na jednej strane nás kritizujete za to, že tu znižujeme podnikateľské prostredie alebo zhoršujeme podnikateľské prostredie, že tu zamestnávateľom hádžeme polená pod nohy a tak ďalej, na druhej strane prídete s takýmto návrhom, ktorý predovšetkým zamestnávatelia sami spochybňujú alebo vôbec nesúhlasia s tým. Čiže v tomto prípade je potrebný naozaj široký konsenzus nájsť so všetkými sociálnymi partnermi. Ja som presvedčený, že raz to príde, ale teraz tu nie je ten konsenzus a z vašej strany je to nič iné, len neúprimné, snaha ukázať, že jedine my sme tí presvedčení o tom, že v nedeľu je potrebné zatvoriť obchody. Aj ja som presvedčený, že to raz príde, ale je potrebné k tomu prísť tak, že tu bude konsenzus. A nie tak, ako to robíte teraz, že raz nás kritizuje za narušovanie, zhoršovanie podnikateľského prostredia a teraz vám vôbec nezáleží na tom, čo si zamestnávatelia o tom myslia. Ďakujem.
27. schôdza NR SR - 1.deň - B. popoludní
Dátum: 2018-02-09
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

90. Pán poslanec Galko, musím priznať, že niečo sa vo vašom prejave predsa len zmenilo, tak ako vás poznáme. Asi vám to odporučil nejaký váš spin doktor, pretože boli sme vždy zvyknutí na to, že vaše vystúpenie vždy gradovalo tak, že záver sa blížil k 100 decibelom, pretože ste tak kričali, čo ste teraz zmenili, čo naozaj oceňujem. Ale všetky ostatné metódy, ktoré ste vždy používali, tak vám ostali, pretože neustále fabulujete, "údajne, hovorí sa". Konšpirujete, použili ste to vo vašom vyjadrení viackrát. Povedali ste, že na ministerstve sa údajne hovorí, alebo že sa to predĺži do roku 2023. Nuž, údajne sa možno podľa vás hovorí, ale pán minister vám všetko vysvetlil. Jeho vystúpenie bolo odborne, vecne naplnené argumentami bez akýchkoľvek problémov. Hovorili ste o bezdôvodnom utajovaní, pritom pravidlá o utajovaní už boli za vášho pôsobenia úplne jasné. Ale pán minister vysvetlil, že garantuje transparentnosť na základe všetkých pravidiel, ktoré sú zadefinované. Celý proces je nahlásený aj na Európskej komisii, ale to vám nestačí. Namiesto toho dávate také sugestívne otázky, komu slúži súčasný pán minister vnútra. No, ja si myslím, že slúži Slovenskej republike a slúži ozbrojeným silám profesionálne, tak ako sa to patrí. Práve naopak, otázka by mala znieť, komu slúžil pán bývalý minister vnútra Galko? Komu slúžil? Podľa tých mediálnych informácií asi niekomu inému. Vašej strane, vášmu predsedovi? Takto sa to nerobí, pán minister, pán bývalý minister. Čiže pán Galko, ja som z vášho vystúpenia sklamaný, pretože počítal som aspoň s tým, že si niektoré veci priznáte a oceníte to, čo pán minister naozaj urobil v rezorte, pretože je toho dosť a robí to naozaj skvele.
27. schôdza NR SR - 1.deň - B. popoludní
Dátum: 2018-02-09
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

10. Vážený pán minister, hodnotím vaše vystúpenie ako naozaj profesionálne, odborné, ale aj z hľadiska obsahového za strategické, pretože vy ste ten úvod venovali aj stratégii našich Ozbrojených síl Slovenskej republiky. Hovorili ste o zastaralej technike, ktorú už môžeme dnes nazvať, že je to možno technika, ktorá by patrila už do veterán klubu, deficite zásob, náhradných dielov a tak ďalej. Ale povedali ste zásadné veci, že podmienka pre to, čo v súčasnosti robíte, je aj certifikácia, to znamená, že tá technika musí byť odobrená. A preto spochybňovanie v tomto štádiu vôbec nie je na mieste, to, čo je tu predvádzané. Takýto produkt, ako ste hovorili, bojových vozidiel 8 x 8 sa nedá priamo obstarať, a preto ideme cestou vývoja, čo ja oceňujem predovšetkým z toho pohľadu, že sa zapája náš zbrojársky priemysel až 70 %, keď bude to presné až potom, keď sa to uskutoční, a čo je aj podpora našich odborníkov, ale aj zamestnanosť a myslím si, že toto je cesta, ktorou by sme mali ísť. Ale ďalšia dôležitá vec, ktorú ste zdôraznili, je transparentnosť, ktorú garantujete. Celý proces ste zaslali aj na Európsku komisiu, čiže toto je niečo, čo je pre mňa naozaj presvedčujúce. No a vaše vysvetlenie alebo vyvrátenie, zároveň zdôvodnenie zvolania tejto schôdze, bolo vecné, vyčerpávajúce a predovšetkým dôveryhodné. A pre mňa je aj to, čo chcete robiť a robíte, je dôveryhodné, a preto vám v tom chcem držať palce. A dúfam, že všetko to, čo ste povedali, sa aj podarí naplniť napriek tomu, že je to spochybňované, pretože nikdy slovenská armáda nebola v takejto pozícii, že ideme takýmto masívnym spôsobom konečne ten morálny dlh, ktorý tam je, riešiť. Ďakujem.
26. schôdza NR SR - 5.deň - A. dopoludnia
Dátum: 2018-02-06
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

54. Pán kolega Suchánek, vy ste rozobrali trošku podrobnejšie tie formy ochrany, ktoré sa sprísňujú, ale zaoberali ste sa opäť spaľovaním. Na zdravotníckom výbore sme to dostatočne preberali a dokonca aj pán minister vysvetlil, že toto nie je predmetom tohto zákona. A ak by sa malo niečo riešiť, dobre, poďme do tej odbornej diskusie, ale v rámci zákona o vôbec atómovej energii ako takej. Lebo tam je potrebné naozaj to riešiť s odborníkmi. Iste uznáte, že táto oblasť je veľmi sofistikovaná a náročná z hľadiska pochopenia. Ale čo je pre mňa dôležité a to ste aj vy potvrdili, že tento zákon o radiačnej ochrane je dobrý. Okrem tých vecí, ktoré ste vy vymenovali, ja ešte spomeniem aj to, že sa napríklad znižujú dávky ožiarenia, ktoré sa kumulatívne potom sčítavajú na všetkých pracoviskách. To nie sú len pracoviská na zdravotníckych klinikách, ale sú to aj pracoviská na stavbárskych a iných pracoviskách, pretože aj tam sa napríklad žiariče používajú pri napríklad denzitometru, kde sa meria objem a množstvo zemín a tak ďalej, to by som mohol viacej ich vymenovať. Ale som aj rád, že ste, a to teraz poviem otvorene, podporili ten pozmeňujúci návrh týkajúci sa odpustenia vôbec poplatkov 10 eur na urgente v prípade, že sa to týka výsostne tehotenskej záležitosti u budúcej matky. Že to chcem aj tu jednoznačne podotknúť, pretože to bol konsenzuálny návrh, ktorý bol schválený naprieč všetkými poslancami vo výbore, a myslím si, že toto je tá cesta, ktorou chceme ísť spoločne. Ďakujem.
26. schôdza NR SR - 5.deň - A. dopoludnia
Dátum: 2018-02-06
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

46. Pani kolegyňa, vo vašom vystúpení ste si viackrát protirečili a dokonca ste aj neuvádzali pravdivé informácie. Pán kolega Bastrnák to spomenul, ja to len zduplikujem, pretože vy ste opäť manipulovali, hovorili ste o nejakom 30-eurovom poplatku, čo nie je pravda. Vy to veľmi dobre viete, že je to úhrada, a ak tak úhrada za priamo zdravotný výkon. Prehliadka alebo obhliadka mŕtvych je rovnako vyriešená. No a poplatky u lekára, to už som si zvykol, to neustále tu manipulujete, pretože vy viete veľmi dobre, že je taxatívne určené, za čo môže lekár vybrať a za ostatné úkony ak vyberá, tak je to v rozpore so zákonom. Desaťeurový poplatok, všetci sa zhodneme, že urgenty sú zneužívané. Hovorila to aj vo faktickej poznámke ďalšia kolegyňa. A tento návrh je práve preto, aby sa toto zneužívanie znížilo, ale zároveň sa tu dáva možnosť tým, ktorí to budú potrebovať, predovšetkým tehotným ženám, aby v prípade, keď niečo bude potrebné riešiť súvisiace s tehotenstvom, aby to mohlo byť bez poplatku. Ale na záver chcem povedať, lebo to je typická forma opozície, aj vaša, pani poslankyňa. V prípade, keby sme alebo minister nereagoval v tomto zákone o radiačnej ochrane na tieto veci, ktoré vznikli, tak by ste nás kritizovali, aj jeho, že však ste to mohli riešiť v tomto zákone, prečo ste to neriešili. Ako aj pán kolega Krajčí hovorí o tom, viete, mali by sa lepšie pripravovať tie zákony a tak ďalej. Keď príde zákon, ktorý, pani Cigániková, ste teraz komentovali a že je potrebné viacej k tomu pozmeňujúcich návrhov, tak potom hovoríte, že sme tu len mašinéria, ktorá hlasuje, nič viac. A keď sa napríklad ide urobiť nejaký pozmeňujúci návrh, tak už je to zle. No však sme tu na to, aby sme nad tým uvažovali, aby sme navrhovali.
26. schôdza NR SR - 4.deň - A. dopoludnia
Dátum: 2018-02-02
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

142. Pán kolega Krajčí, dovoľte mi na to dlhé vystúpenie krátko reagovať. Svojím spôsobom ste povedali, že bola ukončená vo výbore debata kvôli tomu, že vy ste predložili nejaký pozmeňujúci návrh súvisiaci so spracovaním jadrového odpadu. Nie je to tak a vy to veľmi dobre viete. Pretože tá debata bola taká, že na všetko, čo ste vy hovorili, vám bolo odpovedané a tie témy sa už potom len opakovali. A bolo to zbytočné, aby sme predlžovali rokovanie výboru. Malé také doplnenie k tomu, čo ste hovorili o tom údajnom, dostali sme informácie, máme informácie a ja som nemal dobrý pocit z toho, že hovoríte o tom, ako keby u nás neboli dostatočne zabezpečené všetky manipulácie s jadrovým odpadom. A ako keby ste dávali ľuďom teraz také posolstvo, buďte opatrní, lebo tu hrozí katastrofa a vysokodisperzný odpad. Pán poslanec, uvedomujete si, že aká je to citlivá záležitosť? Naozaj, toto je potrebné si uvedomiť aj ako ústavný činiteľ, že na akom fóre, akým spôsobom to komunikovať. Ak je tam niečo, tak ja som posledný, ktorý by som tomu bránil. Ale ja som neni presvedčený, že je to tak, ako vy ste povedali. No a poplatky na urgentoch boli niekoľkokrát vysvetľované. A vy veľmi dobre viete a sám ste to dokonca niekoľkokrát povedali, že ja som nie celkom za to, ale je to potrebné. Aj pri iných poplatkoch. Dokonca však vy ste boli aj za to, aby sa zaviedli opäť doplatky za objednávanie na vyšetrenie. Čo ja som zásadné proti tomu, pretože je to súčasť zdravotného poistenia. Ale poplatky na urgentoch majú predovšetkým chrániť tých, ktorí skutočne potrebujú na tých urgentoch ošetrenie. Nič iné. A uvidíme, ako sa to aj ujme. A ak bude treba, tak sa to aj zmení. Ale ja som presvedčený, že to prinesie práve túto ochranu, pán poslanec. Ďakujem.
26. schôdza NR SR - 3.deň - B. popoludní
Dátum: 2018-02-01
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

61. Vážená pani kolegyňa, začali ste zhurta vôbec ten svoj príhovor, ale chýbal mi nejaký záver, kde by ste povedali, tento návrh zákona podporím a v druhom čítaní budeme o ňom diskutovať, lebo ste hovorili o podrobnostiach, ktoré sú predmetom vždy druhého čítania. A to mi chýbalo. Ale pozriem sa na tie veci, ktoré si myslím, zoširoka je potrebné okomentovať. Vy ste povedali, "keby sme boli v slušnej krajine". Chceli ste povedať, že Slovenská republika nie je slušná krajina? Ste podpredsedníčkou Národnej rady. Potom ste hovorili, že vlak nám ušiel, takže už je v podstate neskoro. No ja sa nedomnievam, že nám ušiel ten vlak. A napokon to vidieť aj na výsledkoch, pretože nezamestnanosť nám klesla na rekordnú úroveň a myslím si, že dnes je práve treba pracovať s tými, ktorým už je veľmi ťažko nájsť nejaké zamestnanie. Hovorili ste, že je to toxické kvôli pani Tomanovej. Dokedy sa budete na to vyhovárať? A skúste sa objektívne pozrieť na celú vec, pretože viete, odkedy je platný zákon o nedovolenej štátnej pomoci? Ten je dva roky platný, tuším. Dovtedy vôbec niečo také tu nebolo, čiže museli sme prispôsobiť aj právu Európskej únie tento zákon. No a hovorili ste, že zákon je komplikovaný. Čiže teraz je komplikovaný, keby bol veľmi jednoduchý, opäť by ste prišli a povedali, veľmi jednoduchý a bude sa obchádzať a bude sa tu vytvárať mnoho iných vecí a špekulovať. A potom ste hovorili o tom, že treba vytvárať dopyt. Trošku ste sa opäť k liberalizmu vrátili, pretože to je trh a tu o tomto v zákone nejde. No a pozemky, o ktoré ste hovorili, že sa budú tak akosi čudne predávať, veď všade sú zastupiteľstvá. A možno ste nemali na mysli ten príbeh, ktorý uskutočnil aj váš pán predseda, keď si dal schváliť predaj pozemku v rámci OLO. Asi ste to nemali na mysli. Ďakujem pekne.
25. schôdza NR SR - 1.deň - B. popoludní
Dátum: 2017-12-21
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

104. Pán poslanec, zopár upresnení vo vašom vystúpení. Hovorili ste o nejakom oddlžení 70 mil. a potom... (Reakcia z pléna.) Povedali ste 70, asi ste mysleli, preto to opravujem, môžete si to pozrieť aj v prepise. A potom ste hovorili o 500 mil. Chcem vás len informovať, že týchto 104 mil., o ktorých teraz rokujeme, nemá s oddlžovaním nič spoločné. Len pre vašu informáciu, pozrite si návrh, ktorý sme schválili pre oddlžovanie nemocníc, ten hovorí o použití štátnych aktív na to, aby boli oddlžené nemocnice, a to je rozdiel. Zrušenie poisťovní vyčítate pánovi premiérovi. Vy veľmi dobre viete, že súkromné poisťovne bola snaha rušiť, ale dodnes sú tam nedoriešené medzinárodné arbitráže, pretože to nie je jednoduché. Ony sa tam zabetónovali. Tak to nevyčítajte premiérovi, lebo snaha nás a premiéra bola naozaj úprimná a je. Procedurálne otázky, a tu sa chcem zastaviť. Ja som si naozaj dával pozor a sledoval som celú túto diskusiu, ja som nepočul od jedného poslanca, ktorý by povedal, že vyčítame opozícii, že predkladá pozmeňujúce návrhy. Zato vy ste to bezostyšne povedali, že my vám vyčítame. Nie. Ja som vo svojom príhovore hovoril, že je to právo, ústavné právo. Tu nehovoríme, že vám to vyčítame a treba ho využívať. Tak ako povedal pán poslanec Vašečka. Ale potom ste povedali, že, a je na nás, že či teda niektoré pozmeňujúce návrhy, ktoré sú z opozície, podporíme alebo nie. No prirodzene, že zvažujeme to. A keď vám ho schválime, tak je to v poriadku, a keď vám ho neschválime, tak to nie je v poriadku. Na toto som poukazoval, pán poslanec. A dávajte si naozaj pozor, nevytvárajte tu nejakú nenávisť, ktorá tu ani nebola povedaná. Nikto tu nepovedal, že vás obviňujeme z toho, že predkladáte pozmeňujúce návrhy, pretože je to ústavné právo každého poslanca a my to rešpektujeme. Ďakujem pekne.
25. schôdza NR SR - 1.deň - B. popoludní
Dátum: 2017-12-21
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

92. Rovnako oceňujem, že ste, pán poslanec, hovorili o tej podstate, aj keď nesúhlasím so všetkým, čo ste povedali v súvislosti s vrátením zákona pánom prezidentom. Avšak nesúhlasím s tým, ako ste komentovali, že ministerstvo financií si robí, čo chce, že prehadzuje peniaze a že tu lietajú stámilióny. To vyzerá, ako keby minister financií bol jeden nezodpovedný človek, ktorý len tak príde a prehadzuje si peniaze. Nie je to tak a vy to veľmi dobre viete. A naviac minister Kažimír sa, myslím si, že teší dobrej reputácii. Nie predarmo bol jeden z kandidátov na šéfa eurozóny. Takže nevytvárajte tu dojem, že takýto minister financií tu je, lebo to nie je pravda. Hovorili ste napriek tomu mimo toho návrhu pána prezidenta, týkalo sa to toho percenta odvodu za poistencov. Ja keď čím viacej sa nad tým zamýšľam a myslím si, že už aj kolegovia v našom výbore s tým vo väčšine už začínajú súhlasiť, že my sa budeme musieť od toho percenta úplne vzdialiť. Percento nevyjadruje realitu, len zbytočne deformuje realitu. My sa musíme pozerať vždy na absolútne číslo, aké ide do zdravotníctva. A napriek tomu, že dnes to percento je 3,71, v absolútnom čísle ide viacej finančných prostriedkov do zdravotníctva. Ale to ste nevysvetlili, pretože vy len hovoríte o tomto percente. Pretože matematika hovorí, jak zo 100 mil. je 5 % 5 mil., tak z 200 mil. je 3,71 % 7,42 a to je viac. Rozumiete? Čiže z tohto pohľadu to ja vidím, a preto by sme sa mali vrátiť k tomu absolútnemu číslu. Ďakujem pekne.
25. schôdza NR SR - 1.deň - B. popoludní
Dátum: 2017-12-21
Poslanec: Blanár, Juraj (SMER - SD)
Druh vystúpenia: Vystúpenie s faktickou poznámkou

86. Pán poslanec, viete veľmi dobre, že sme vám schválili viaceré aj iné, nielen tento. Tento kvitujem, a preto sme ho aj podporili. Ale predkladali ste aj mnohé, ktoré ste nemali prerokované a neboli schválené, takže netvárte sa, akože všetky máte prerokované, nie je to tak, ale je to vaše ústavné právo, aby ste to predložili. Pán poslanec Heger, nuž dobre, ak teda prijmem vašu argumentáciu, naozaj si budem dávať dobre pozor na všetky vaše pozmeňujúce návrhy, aký budú mať charakter. A mám taký pocit, že tým, čo ste povedali, ste sa chytili do vlastnej pasce, lebo keď budú mať obsahový charakter, tak vám to okamžite pripomeniem, pretože bežne toto tu robíte. Pán poslanec Jurzyca, áno, kvitujem, je to tak, ja som nepovedal, že všetci, ale že poslanci za SaS a OĽANO či už zdržali sa, alebo aj hlasovali za. Pán poslanec Krajčí, Marek, ty si za poplatky za objednávanie, ty si to priamo povedal, môžeš sa tu vyhovárať akokoľvek, že v tomto marazme atď. To je podľa môjho názoru absolútne nemorálne, aby sa za takéto veci brali finančné prostriedky od ľudí. Ak môže lekár objednať človeka, tak prečo by mal za to brať peniaze? Preto vytvárame, a ja si myslím, že tento návrh je dobrý, jednak nenabúrava riadne ordinačné hodiny, čo je dôležité, to znamená, všetci tí, ktorí majú zaplatené zdravotné poistenie, môžu mať ošetrenie vybavené a tí, ktorí môžu alebo chcú ísť na doplnkové, tak idú, je to dobrovoľná záležitosť a je tam strop maximálne 30 eur. To nie je povedané, že všetci automaticky budú 30 eur platiť. Ale čo ste vy povedali? Vy ste povedali, že namiesto úhrady, že sú to poplatky, a mohol by som povedať mnoho iných manipulácií z toho, čo ste hovorili o doplnkových hodinách, pretože to nebola pravda. A to bolo meritum toho, čo aj pán premiér hovoril, keď hovoril o tých poplatkoch, teda o úhradách.